Adada a Lupafya ŵalikuŵabila R7,000 pa ATM
Pakaŵa pa Chisulo chamala ichi pa 2 May, 2016 apo a Mr Lupafya awo zina lawo la milangwe mba Asha, ŵalikuŵabila ndalama zakukwana MK321,000 iyo ku Joni ni R7,000.00 pa ATM ku South Africa.
“Hello! Ndine Lupafya sono imwe ndimwe ŵa Nkhani Mchitumbuka? Ok nawonga. Enya ndimo vilili nadi.”
Apo adada a Asha ŵakazgolanga foni iyi ŵakaŵa kuti ŵali pa Sandton City Park apo ŵa Malawi ŵakuŵa na nkhumano zawo zakovwilana mumasuzgo agho ghakuŵasanga. Ndipo ŵakalutizga kuzgola foni mwa ntheula:
“Yikaŵa nyengo ya 4 koloko apo nkhati dankha lwiiii nakughanaghana kuti ipo nkhatoleko R1,000.00 pa ATM kuti nitumile ŵaniche kukaya.”
Adada a Asha ŵandamale kulongosola chaa mbwenu foni yikadumuka dankha chifukwa iwo ndiwo ŵadangilili ŵa wupu uwo ukakumananga ndipo ukakhuzisananga za nyifwa ya Amdinga awo ŵalikutayika kwa Zubayumo ku Mzimba.
“Phepani foni yatisanga tili pa makhuzo gha Amdala a Mdinga kwithu kwa Njowo Makamo village. Sono apo mwimbanga ndikokuti nilimukati mwakupeleka makhuzo kwa a Boster Thole.”
Adada a Asha awoso ŵakaŵa kaswili wa bola pa waniche wawo ku Emthuzini JP School iyo pa nyengo izo yikalekezganga STD 5, ŵakalutizga nkhani yawo yose mwa ntheula:-
“Mbwenu nili pa mzele wa ATM kuti nitole ndalama nasanga kuti munthu munyake kwa ine wali ‘imwe Amdala matchini agho ghakugwila ntchito yayi njizgani kadi winu waku bank mu matchini agha!’ Ine nkhate panji mbuyaya nkhwiza nadi kadi weeeeee! PIN yane njizge waka nkhusanga magesi ghose pa matchini ghala nilipo mbwenu phiiiiii! Nakale nakale chabukaso kuti ndaaaa! Mbwenu chalemba mazgo ghakuti error try again later!“
Sono Adada A Lupafya apo ŵakalongosolanga ivi pa foni ku ŵa Nkhani Mchitumbuka ndikokuti chiwawa chili gaaaa pa Park cha ŵanthu awo ŵakagulanga ma DVD pamtengo wa R5 agho ŵa Malawi ŵanyake ŵakwibila ŵakwimba ŵakunokwithu.
“Ine nibeke pa nyengo nasanga yikuti 29 minutes past 4! Ine DEMETI sono nipangenge uli pakuti kadi chimatchini chamila kweneso mwahuno ntchi Sulo ndipo ma bank kuzajulaso mpha Monday!”
“Mbwenu nkhafumapo. Sono apo nyengo yikati half past four nasanga meseji mu foni ngwinji! Yikuti natolako ndalama zakukwana R5,000 pa ATM! Sono uko nkhuchimbila kuti nkhagule airtime kuti nifonele ku bank kuti ŵajale kadi wane mbwenu nasangaso meseji yinyake ngwinji! Yikuti nashopa vinthu va R2,000.00 mu shop ya Spar! Ine mbwenu mayeeee mwakomela ntcheŵe ine!!”
Amdala a Lupafya zina lawo leneko mba Wingstone ndipo lakuti Asha likaŵa lakutchayila bola ndipo nasono pano ŵachali kutchuka na zina lapa bola. A Asha mbakwa Zubayumo Makamo village mu boma la Mzimba ndipo iwo ntchito ŵakugwila ku Joni.
“Pala kwinu muna vakuchitika mbwenu tiyimbileni taŵa Nkhani Mchitumbuka kuti tizapange cover!!”
Comments
Powered by Facebook Comments
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn eng_Latn eng_Latn